August 2015

August 2015, kroonika

2015. aasta august algas laupäeval ja lõppes 31 ööpäeva pärast esmaspäeval.

1. august

 Ameerika Ühendriikides Alabama osariigis Selma linnas toimunud demonstratsiooniga alustas Ameerika Ühendriikide mustanahaliste õigusi kaitsev organisatsioon National Association for the Advancement of Colored People 40 päeva kestnud protestimarsse, mis pidid lõunaosariikide kaudu jõudma pealinna Washingtoni ja juhtima tähelepanu seoses politseivägivallaga päevakorrale tõusnud rassiprobleemidele.
 Iisraeli linnades toimusid tuhandete osavõtjatega meeleavaldused, millel avaldati meelt Iisraeli ühiskonnas levinud homofoobia vastu ja nõuti meetmete rakendamist selle väljajuurimiseks ühiskonnast. Meeleavaldused olid ajendatud juuli lõpus Jeruusalemma geiparaadil toimunud äärmusortodokssete juutide rünnakust, mille tulemusel sai 6 inimest tõsiselt vigastada, neist üks suri hiljem haiglas.
 Jeemeni asepresident Ḩālid Bahāh saabus esimese kõrgema valitsusametnikuna šiiitlike al-Ḩūthiyyūni mässuliste käest suuremas osas vabastatud Adeni linna.
 Myanmari president Thein Sein kuulutas ohvriterohkete üleujutuste tõttu riigi neljas haldusüksuses (Arakani osariigis, Tšini osariigis, Magway piirkonnas ja Sagaingi piirkonnas) välja eriolukorra.
 Peruu armee teatas, et vabastas maoistliku relvarühmituse Särav Tee käest 15 inimest, teiste seas 7 last. Operatsioon viidi läbi veretult.
 Venemaal ühendati seni eraldi väeliikidena tegutsenud õhujõud ja kosmosekaitsejõud, moodustades uue väeliigina õhu- ja kosmosejõud.
 Eestis Tallinnas toimunud Euroopa Kabekonföderatsiooni üldkoosolekul valiti organisatsiooni presidendiks kolmandaks ametiajaks tagasi Janek Mäggi.

2. august

 Austraalias astus korruptsiooniskandaali tõttu ametist tagasi parlamendi alamkoja esimees Bronwyn Bishop.
 Burundi pealinnas Bujumburas mõrvati president Pierre Nkurunziza üks peamine liitlane, presidendi ihukaitse ülem kindral Adolphe Nshimirimana, kes vastutas sisuliselt Burundi sisejulgeolekuküsimuste eest.
 Egiptuse president ‘Abd al-Fattāḩ Khalīl as-Sīsī allkirjastas uue valimisseaduse, mis võimaldab riigis korraldada seadusandliku raamistiku puudumise tõttu pikalt edasi lükatud parlamendivalimised.
 Kanada peaminister Stephen Harper määras parlamendivalimiste toimumise kuupäevaks 19. oktoobri.
 Rahvusvaheline Olümpiakomitee võttis oma liikmeks vastu Lõuna-Sudaani.
 Türgi idaosas Ağrı provintsis Doğubeyazıti ringkonnas toimunud enesetapurünnakus hukkus 2 ja sai vigastada 31 Türgi sõdurit. Enesetaputerrorist rammis öösel lõhkeainega täidetud traktoriga sõjaväe kontrollpunkti, armee sõnul korraldas rünnaku Kurdistani Töölispartei.

3. august

 Hollandis Alphen aan den Rijni linnas kukkusid elumajade peale silladetaili paigaldamiseks kohale toodud kaks suurt kraanat. Kuigi algul teatati, et viga sai 20 inimest, sai tegelikult õnnetuses kannatada vaid 1 inimene; küll tekitas õnnetus aga ulatuslikku materiaalset kahju.
 Kreekas avati enam kui kuu aega suletud olnud Ateena börs.
 Puerto Rico ei suutnud teha 58 miljoni USA dollari suurust võlakirjade väljamakset, mille tähtaeg oli 1. augustil. Nõutud summast suudeti tasuda vaid 628 000 dollarit; see tähendab, et territoorium on sisuliselt pankrotis.
 Suurbritannia pank HSBC teatas, et on sõlminud kokkuleppe Brasiilia pangaga Banco Bradesco, mille kohaselt omandab viimane 5,2 miljardi USA dollari eest HSBC äri Brasiilias.
 Süüria loodeosas Idlibi kubermangus kukkus Arīḩā linna turuplatsile valitsusvägede hävituslennuk. Koos lennuväelaste ja õnnetuspaigas viibinud tsiviilisikutega hukkus vähemalt 27 inimest.
 Eesti kaitseminister Sven Mikser alustas neli päeva kestnud visiiti Malis, tutvudes seal teenivate Eesti kaitseväelaste olukorraga.
 Eestis Pärnus algas neli päeva kestnud merepäästeõppus Baltic Bikini, millel osalesid ka Leedu ja Läti õhuväelased.

4. august

 Kosovo parlament kiitis heaks sõjakuritegude tribunali loomise, mis hakkab uurima etniliste albaanlaste poolt 1990. aastate Jugoslaavia sõdade ajal toime pandud kuritegusid. Tribunal kuulub Kosovo kohtusüsteemi, kuid hakkab istungeid pidama välismaal.
 Suurbritannia valitsus teatas, et müüs 5,4% panga Royal Bank of Scotland aktsiatest, teenides müügist 2,1 miljardit Suurbritannia naelsterlingit. Tegelikult oli tehing kahjumlik, sest aktsiad müüdi odavamalt kui need 2008. aastal finantskriisi ajal panga päästmiseks osteti. Kokku sai valitsus tehinguga kahju umbes 1 miljardi naelsterlingi ulatuses.
 Suurbritannia meedia teatas, et Londoni politsei on asunud postuumselt uurima riigi endise peaministri Edward Heathi suhtes esitatud kahtlustusi 1961. aastal väidetavalt toime pandud seksuaalkuriteos 12-aastase poisi vastu.
 Eesti maaeluminister Urmas Kruuse oli visiidil Jõgeva ja Tartu maakonnas, arutades sealsete ametkondadega sigade Aafrika katku levikuga seotud küsimusi.
 Eestis Võrumaal algas 8. augustini kestev Kaitseliidu rahvusvaheline Admiral Pitka luurevõistlus.

5. august

 Saksamaal vabastati ametist riigi peaprokurör Harald Range, kes püüdis süüdistada valitsuse pealtkuulamisprogrammi laiendamise kavad avalikustanud uudisteportaali Netzpolitik ajakirjanikke Markus Beckedahli ja Andre Meisterit riigireetmises.
 Vahemerel läks ümber kalalaev, millel viibis eri hinnangutel 500–600 Euroopasse teel olnud illegaalset immigranti. Peamiselt oli tegemist Süüria sõjapõgenikega. Iirimaa, Itaalia ja rahvusvahelise humanitaarorganisatsiooni Piirideta Arstid liikmed päästsid kokku ligi 400 pagulast, mis tähendab, et hukkuda võis isegi üle 200 inimese.
 Venemaal Habarovski krais põrkasid ilmselt kiiruse ületamise tõttu kokku kaks reisibussi. Hukkus 16 ja vigastada sai veel 56 inimest.
 Eestis viibis ühepäevasel visiidil Euroopa Liidu statistikaameti Eurostat peadirektor Walter Radermacher, kes kohtus teiste seas ka Eesti rahandusministri Sven Sesteriga ja pidas Tallinnas avaliku loengu.
 Eestis asus taas pärast pikaajalist haigust, jala amputeerimist ja sellest taastumist oma töökohuseid Tallinna linnapeana täitma Edgar Savisaar. Ühtlasi saatis Savisaar samal päeval Riigikogu Kantseleile avalduse, et loobub oma kohast XIII Riigikogu liikmena, kuna soovib jätkata tööd Tallinna linnapeana.
 Tallinna Televisiooni peatoimetaja ja juhatuse liige Mart Ummelas teatas, et lahkub oma senise töölepingu lõppemisel mõlemalt ametikohalt ega soovi neile tagasi kandideerida. Samas kinnitas Ummelas, et jätkaks hea meelega tööd samas telekanalis tavalise toimetajana.

6. august

 Afganistanis Zābuli provintsis kukkus alla sõjaväe helikopter, kõik pardal viibinud 17 sõjaväelast hukkusid. Äärmuslik islamiliikumine Ţālebān väitis, et helikopteri tulistasid alla nemad.
 Jaapanis Hiroshimas meenutati mitmete mälestustseremooniatega 70 aasta möödumist maailma esimesest tuumapommirünnakust.
 Lõuna-Sudaani valitsuse ja mässuliste esindajad taasalustasid Etioopia pealinnas Addis Abebas rahukõnelusi. See osutus võimalikuks ainult tänu rahvusvahelisele survele ja ähvardustele majandussanktsioonide kehtestamiseks.
 Pakistanis Khyber Pakhtunkhwa provintsis kukkus alla sõjaväe helikopter, mis oli teel Rawalpindist Gilgiti ning mida kasutati haigete ja vigastatute transpordiks üleujutuste piirkonnast. Kõik pardal olnud 12 sõjaväelast hukkusid.
 Palestiinas Gaza tsoonis Rafaḩi linnas toimunud plahvatuses hukkus 4 ja sai vigastada 30 inimest. Plahvatuse põhjused on teadmata.
 Poolas astus ametisse president Andrzej Duda. Oma inauguratsioonikõnes rõhutas ta vajadust NATO sõjalise kohalolu suurendamiseks Poolas.
 Saudi Araabias edelaosas Abhā linnas toimunud enesetapurünnakus hukkus 15 inimest. Terrorist õhkis ennast mošees, mida kasutavad palvetamiseks peamiselt julgeolekuametkondade töötajad – 12 hukkunut olidki julgeolekutöötajad.

7. august

 Afganistani pealinnas Kabulis toimunud rünnakutelaines rünnati nii Afganistani sõdureid kui ka Ameerika Ühendriikide eriväelasi; samuti rünnati pealinnas asuvat politseiakadeemiat. Kokku hukkus rünnakutes 50 inimest ja veel sajad inimesed said vigastada.
 Ameerika Ühendriikides Colorado osariigis mõistis vandekohus 2012. aasta Aurora kinotulistamise toime pannud James Eagan Holmesi eluks ajaks vangi armuandmise võimaluseta.
 Läti korruptsioonitõrjebüroo pidas kinni riigiettevõtte Läti Raudtee tegevjuhi Uģis Magonise, kes tagandati hiljem samal päeval ka ametist.
 Mali keskosas Sevare linnas hõivasid relvastatud isikud hotelli Byblos, võttes pantvangi seal viibinud inimesed. Valitsusväed piirasid hotelli sisse, piiramine kestis ligi 24 tundi. Järgmise päeva varahommikul hotellile korraldatud rünnakus hukkusid kõik 4 relvastatud isikut; lisaks hukkus 5 valitsusvägede sõdurit ja 3 pantvangi.
 Põhja-Korea teatas, et kehtestab oma ajavööndi. Alates 15. augustist keeratakse kell 30 minutit taha ja pöördutakse sellega tagasi aega, mida Koreas kasutati enne Jaapani okupatsiooni algust 1910. aastal. Põhja-Korea meedia sõnul tähistatakse uuele ajale üleminekuga Jaapani võimu alt vabanemise 70. aastapäeva.
 Eestit külastas Ameerika Ühendriikide Esindajatekoja viieliikmeline delegatsioon, mis kohtus teiste seas ka peaminister Taavi Rõivasega.
 Eesti ettevõtjale Margus Linnamäele kuuluv valdusfirma UP Invest teatas, et on omandanud Läti uudisteagentuuri LETA.
 Türil toimus Eesti külade maapäev. Muuhulgas tehti üritusel teatavaks aasta küla, milleks 2015. aastal valiti Leedri küla Lääne-Saare vallas. Aasta küla kuulutas välja president Toomas Hendrik Ilves.

8. august

 Jeemenis lõunaosas vallutasid Saudi Araabia juhitava sõjalise koalitsiooni üksused šiiitlikelt al-Ḩūthiyyūni mässulistelt strateegilise tähtsusega Zinjibāri linna. Linna pärast peetud lahingutes hukkus kolm Araabia Ühendemiraatide sõdurit.
 Soome välisminister Timo Soini teatas, et Soome ei pruugi osaleda Kreeka toetamiseks kavandatavas kolmandas abipaketis. 
 Ugandas Entebbe linnas toimus riigi ajaloo esimene geiparaad. Paraadil osales umbes 70 inimest ja see toimus suhteliselt eraldatud asukohas rannaalal, kuid sündmus oli ajaloolise tähtsusega, sest veel 2014. aastal sooviti riigis kehtestada karistuseks homoseksuaalsuse eest surmanuhtlus.

9. august

 Ameerika Ühendriikides Missouri osariigis Fergusoni linnas toimusid demonstratsioonid, millega meenutati aasta möödumist ülelinnalised rahutused esile kutsunud mustanahalise nooruki tapmisest. Päeval rahumeelsed demonstratsioonid päädisid õhtul vägivallaga, toimusid kokkupõrked politsei ja meeleavaldajate vahel. Ühte politsei korraldustele mitte allunud meest oli politsei sunnitud tulistama ja ta sai haavata.
 Argentinas toimusid presidendivalimiste eelvalimised. Valitseva erakonna kandidaat Daniel Scioli kogus umbes 38% häältest, peamine opositsiooni kandidaat Mauricio Macri umbes 30% häältest, mis tähendab, et mõlemal kandidaadil puudub vajalik toetus valimiste võitmiseks esimeses voorus.
 Haitis toimus parlamendivalimiste esimene voor.

10. august

 Afganistani pealinna Kabuli lennujaama lähistel toimus autopommi plahvatus, milles hukkus 5 inimest. Vastutuse rünnaku eest võttis äärmuslik islamiliikumine Ţālebān.
 Ameerika Ühendriikides Missouri osariigis Fergusoni linnas jätkusid kokkupõrked politsei ja meeleavaldajate vahel. Võimud kuulutasid linnas välja eriolukorra.
 Ameerika Ühendriikides Ohio osariigis väljastas osariigi ülemkohus osariigi kohtunikele soovituse registreerida samasooliste abielusid ja mitte keelduda nende sõlmimisest isiklikele või religioossetele veendumustele viidates. Paljud kohtunikud olid pöördunud ülemkohtu poole selguse saamiseks, sest Ohio seadused tunnistavad vaid abielu mehe ja naise vahel, kuid Ameerika Ühendriikide Ülemkohtu otsus 26. juunist legaliseeris riiklikult samasooliste abielu.
 Euroopa Komisjon kiitis heaks 2,4 miljardi euro eraldamise Euroopa Liidu liikmesriikidele immigrantide probleemiga tegelemiseks. Abisummad jagatakse kuue aasta peale, suurimad abisaajad on suurima illegaalsete immigrantide tulva all kannatavad Itaalia ja Kreeka.
 Iraagi idaosas toimunud kahes autopommi plahvatuses hukkus vähemalt 58 inimest ja sai vigastada veel üle 100 inimese. Vastutuse rünnakute eest võttis äärmuslik islamiliikumine Islamiriik.
 Kesk-Aafrika Vabariigis teatas erakond Kwa Na Kwa, et nende presidendikandidaadiks oktoobris toimuvatel presidendivalimistel on riigi kukutatud president François Bozizé, kes pöördub valimiskampaania tegemiseks ja valimistel osalemiseks eksiilist kodumaale tagasi.
 Rootsis Västeråsis asuvas IKEA kaupluses toimunud noarünnakus tapeti naine ja mees. Politseil õnnestus mõlemad ründajad vahi alla võtta, neist teine oli rünnaku käigus saanud ka ise raskelt vigastada.
 Türgi suurimas linnas İstanbulis toimusid rünnakud politseijaoskonna ja Ameerika Ühendriikide konsulaadi vastu. Sarıyeri linnaosas asuva konsulaadi pihta avasid tule kaks naist, keda seostatakse ameerikavastase vasakpoolse liikumisega; selles rünnakus keegi vigastada ei saanud. Sultanbeyli linnaosas politseijaoskonna juures plahvatas lõhkeainega täidetud auto, plahvatuses sai surma 1 politseinik ja 2 rünnaku korraldanud isikut, vigastada veel 3 politseinikku ja 7 eraisikut. Rünnakuid toimus ka mujal Türgi linnades.

11. august

 Hiina keskpank devalveeris 1,92% võrra jüaani, lootes sellega elavdada riigi aeglustunud majanduskasvu.
 Iraagi parlament kiitis ühehäälselt heaks peaminister Ḩaidar al-‘Ibādī valitsemissüsteemi reformi, millega kaotatakse 3 asepresidendi ja 3 asepeaministri ametikohad ning ühendatakse mitmed ministeeriumid.
 Jaapanis käivitati üks Sendai tuumaelektrijaama reaktoritest. Tegemist on esimese uute turvanõuete rakendamise järel käivitatud reaktoriga. Jaapan peatas kõigi tuumaelektrijaamade töö pärast 2011. aastal aset leidnud Fukushima tuumaõnnetust.
 Kreeka valitsus ja rahvusvahelised võlausaldajad jõudsid kokkuleppele Kreekale antava kolmanda abipaketi tingimustes. Abipaketi kogumaht on kuni 86 miljardit eurot. Euroopa Komisjon rõhutas, et tegemist on vaid tingimustes kokkuleppimisega, mitte poliitilise otsusega konkreetsete summade eraldamiseks.
 Nigeeria kirdeosas Borno osariigis Sabon Gari linna turul toimunud pommiplahvatuses hukkus vähemalt 47 ja sai vigastada üle 50 inimese. Ilmselt korraldas rünnaku äärmuslik islamiliikumine Boko Haram.
 Ukraina võimud keelustasid 38 Venemaal ilmunud raamatut, mis nende hinnangul levitavad vihkamist ja soosivad separatismi. Keelustatud raamatute seas on muuhulgas Aleksandr Dugini, Eduard Limonovi, Sergei Glazjevi ja Sergei Dorenko teosed.

12. august

 Ameerika Ühendriikide endine president Jimmy Carter teatas, et põeb maksavähki, mis avastati tal augusti alguses tehtud maksaoperatsiooni käigus.
 Guinea-Bissau president José Mário Vaz tagandas ametist peaminister Domingos Simões Pereira valitsuse.
 Hiina keskpank devalveeris täiendavalt 1,62% võrra jüaani, olles devalveerinud seda ka eelmisel päeval ligi 2% võrra.
 Hiinas Tianjini linna sadamapiirkonna laohoones hilisõhtul aset leidnud plahvatustes hukkus esialgsetel andmetel vähemalt 17 inimest ja sai vigastada veel üle 100 inimese. Hiljem kasvas hukkunute arv 50 inimeseni ja vigastatute arv enam kui 700 inimeseni. Neli päeva hiljem teatasid Hiina võimud juba 112 surnud inimesest. 24. augustiks oli hukkunute arv tõusnud 129 inimeseni ja 44 inimest oli endiselt kadunud.
 Indias vannutati Himachal Pradeshi osariigi kubernerina ametisse Acharya Dev Vrat.
 Liibanoni parlamendis ebaõnnestus kvoorumi puudumise tõttu presidendivalimiste järjekordne voor. Valimised lükati edasi 2. septembrile.
 Lõuna-Korea uudisteagentuur Yonhap teatas, et Põhja-Korea asepeaminister Ch'oe Yŏng-gŏn on hukatud. Täpne hukkamise aeg ei ole teada, kuid väidetavalt toimus see aasta esimesel poolel. Põhjuseks olevat olnud tema kriitika riigi tegeliku juhi Kim Chŏng-uni aadressil ja halb toimetulek tööülesannetega.
 Malaisia opositsioonierakond Rahva Õigluse Partei esitas tsiviilhagi peaminister Najib Razaki ja võlgadesse sattunud riikliku arenguabifondi 1Malaysia Development Berhad vastu. Peaministrit kahtlustatakse fondi vahendite kasutamises oma 2013. aasta valimiskampaania jaoks.
 Surinames vannutati teiseks ametiajaks presidendiks Dési Bouterse. Ühtlasi astus ametisse tema uus valitsus. Riigi uueks asepresidendiks sai Ashwin Adhin.
 Suurbritannia kirjastus- ja meediakontsern Pearson PLC teatas, et on jõudnud Agnelli perekonnale kuuluva ettevõttega Exor kokkuleppele 50% osaluse müümiseks ettevõttes Economist Group, mis annab välja maailma juhtivat majandus- ja poliitikaajakirja The Economist. Tehingu väärtuseks on 469 miljonit Suurbritannia naelsterlingit.

13. august

 Iraagi pealinna Bagdadi turul plahvatas kohaliku aja järgi kell 6 hommikul lõhkeainega täidetud veoauto. Plahvatuses hukkus 76 ja sai vigastada veel 212 inimest. Vastutuse rünnaku eest võttis islamistlik äärmusorganisatsioon Islamiriik.
 Myanmaris tagandati ametist valitseva Solidaarsuse ja Arengu Partei esimees Shwe Mann, kes olevat kuulduste kohaselt pidanud läbirääkimisi võimaliku valitsusliidu moodustamiseks peamise opositsioonierakonna Demokraatia Rahvusliku Liigaga.
 Rootsis Gävle vallas toimus õhtul vähemalt kaks plahvatust, milles inimesed vigastada ei saanud. Ilmselt oli tegemist gaasiplahvatustega.
 Türgi peaminister Ahmet Davutoğlu kuulutas koalitsioonikõnelused valitseva Õigluse ja Arengu Partei ning opositsioonilise Vabariikliku Rahvapartei vahel luhtunuks ja teatas, et soovib erakorraliste parlamendivalimiste kiiret väljakuulutamist.
 Eesti valitsus kinnitas välisministeeriumi uueks kantsleriks Rainer Saksa, kes alustab tööd uuel ametikohal 1. detsembrist.
 Eesti justiitsminister Urmas Reinsalu nimetas alates 1. septembrist riigiprokuröriks Vahur Verte.
 Eesti siseministeeriumi kantslerina astus ametisse Lauri Lugna.
 Eesti uus suursaadik Ühinenud Rahvaste Organisatsiooni juures Sven Jürgenson andis organisatsiooni peasekretärile Ban Ki-moonile üle oma volikirja.

14. august

 Ameerika Ühendriikides Missouri osariigis Fergusonis tühistati seal rahutuste tõttu kehtestatud erakorraline olukord.
 Ameerika Ühendriikide riigisekretär John Kerry külastas Kuubat ja taasavas pealinnas Havannas ametlikult Ameerika Ühendriikide saatkonna. Esimest korda pärast 54 aastat heisati saatkonna hoone juures Ameerika Ühendriikide lipp.
 Kreeka parlament kiitis varahommikul 222 poolthäälega heaks Kreekale kavandatava kolmanda abipaketi tingimused. Sisuliselt kiideti abipakett heaks kujul, mille Kreeka kodanikud olid referendumil tagasi lükanud. Umbes üks kolmandik valitseva erakonna Syriza saadikutest hääletas parlamendis abipaketi vastu.
 Eestis Paides algas kaks päeva kestnud arvamusfestival. Arvamusfestivalil osalesid diskussioonides ka mitmed valitsuse liikmed, teiste seas keskkonnaminister Marko Pomerants, kultuuriminister Indrek Saar, rahandusminister Sven Sester, riigihalduse minister Arto Aas ja siseminister Hanno Pevkur.
 Eestis lahkus ametist ajalehte Õhtuleht välja andva ettevõtte AS SL Õhtuleht juhatuse esimees Kristjan Mauer.

15. august

 Burundi pealinnas Bujumburas mõrvati kodusõja ajal armeed juhtinud kolonel Jean Bikomagu.
 Jeemenis vallutasid Saudi Araabia toetusel tegutsevad valitsusväed šiiitlikelt mässulistelt tagasi Shabwah' kubernerkonna. Tegemist oli viienda tagasi vallutatud kubernerkonnaga.
 Põhja-Koreas viidi sisse uus ajavöönd, keerates kella 30 minutit tagasi. Uus aeg on kehtivast maailmaajast 8,5 tundi ees ja kehtestati tähistamaks Korea poolsaare Jaapani võimu alt vabanemise 70. aastapäeva.
 Tšehhi pealinnas Prahas toimus iga-aastane geiparaad Prague Pride. Politsei andmetel osales paraadil 15 000 inimest, korraldajad ise hindasid osalejate arvuks eri hetkedel 18 000 – 35 000 inimest.
 Eestis Tartumaal Ülenurmel toimus küüslaugufestival.

16. august

 Egiptuse president ‘Abd al-Fattāḩ Khalīl as-Sīsī allkirjastas uue terrorismivastase seaduse, mis võimaldab määrata terroriaktide eest karistusi viiest aastast vangistusest kuni surmanuhtluseni. Samuti annab see julgeolekuorganite töötajatele terrorismi vastu võitlemisel senisest suuremad volitused ja juriidilise puutumatuse ning loob erikohtud terrorismikuritegude menetlemiseks.
 Indias vannutati Bihari osariigi kubernerina ametisse Ram Nath Kovind.
 Indoneesias Uus-Guinea saarel kukkus 30 minutit pärast Sentai lennujaamast õhkutõusmist alla Trigana Air Service'i lend 267, mida teenindas lennuk ATR 42-300. Hukkusid kõik lennuki pardal viibinud 54 inimest, kellest 49 olid reisijad ja 5 meeskonnaliikmed.
 Pakistanis Pandžabi provintsis Attocki linnas lasti õhku provintsi siseministri Shuja Khanzada maja. Plahvatuses hukkusid minister ja veel vähemalt 8 inimest.

17. august

 Lõuna-Sudaani president Salva Kiir Mayardit teatas, et ta ei saa allkirjastada rahulepingut mässulistega, sest vajab sellega tutvumiseks ja selle heakskiitmiseks täiendavalt kaks nädalat aega. Mässulised on rahulepingu juba heaks kiitnud.
 Sri Lankas toimusid parlamendivalimised. Valimised võitis Ühinenud Rahvuspartei, mis sai 225-kohalises parlamendis 106 kohta. Paremuselt teise tulemuse sai 95 parlamendikohaga Ühinenud Rahva Vabadusliit.
 Tai pealinna Bangkoki äripiirkonnas Erawani templi juures toimus pommiplahvatus, milles hukkus 22 ja sai vigastada veel 123 inimest. Ükski rühmitus rünnaku eest endale vastutust ei võtnud.
 Türgis lõppesid tulemusteta koalitsioonikõnelused valitseva Õigluse ja Arengu Partei ning opositsioonilise Rahvusliku Liikumise Partei vahel, avades lõplikult tee ennetähtaegsete valimiste väljakuulutamisele.
 Venemaa president Vladimir Putin alustas kolmepäevast visiiti annekteeritud Krimmis.
 Eesti peaminister Taavi Rõivas ja Soome peaminister Juha Sipilä alustasid kahepäevast ühisvisiiti Liibanoni, et külastada seal teenivaid Eesti ja Soome rahuvalvajaid. Samuti kohtutakse visiidi raames Liibanoni valitsuse ja parlamendi esindajatega.

18. august

 Türgi peaministrikandidaat Ahmet Davutoğlu loobus ametlikult pärast koalitsioonikõneluste läbikukkumist valitsuse moodustamisest.
 Venemaa president Vladimir Putin vabastas ametist suursaadiku Eestis Juri Merzljakovi ja nimetas uueks suursaadikuks Eestis Aleksandr Petrovi.
 Eesti kultuuriminister Indrek Saar külastas Riiat, kus osales sealse Taani Instituudi 25. aastapäeva tähistamisel ning kohtus oma Taani, Läti ja Leedu kolleegidega.
 Eesti riigihalduse minister Arto Aas oli ringsõidul Tartu, Valga ja Võru maakondades. Kohtumistel Valgamaa ja Võrumaa kohalike omavalitsuste esindajatega sai minister heakskiidu maavanemate kandidaatidele Margus Lepikule ja Andres Kõivule, kes on maavanema ametit pidanud ka seni.
 XIII Riigikogu kiitis häältega 50:37 heaks Kreekale kolmanda abipaketi andmise.
 XIII Riigikogu liikmena andis ametivande Peeter Ernits, kes asus Riigikokku Tallinna linnapea Edgar Savisaare asendusliikmena.
 Eestis teatas Danske Bank, et panga Eesti filiaali juht Aivar Rehe lahkub 1. septembril ametist ja tema kohustused võtab üle senine Balti panganduse juht Ivar Pae.

19. august

 Ameerika Ühendriigid esitasid Ühinenud Rahvaste Organisatsioonile taotluse kehtestada Lõuna-Sudaanile relvaembargo, kui president Salva Kiir Mayardit ei allkirjasta rahulepingut mässulistega.
 Hollandi parlament kiitis häältega 81:52 heaks Kreekale eraldatava kolmanda abipaketi. Abipaketi vastuvõtmine seoti parlamendis usaldushääletusega peaminister Mark Rutte valitsuskabineti vastu, mille peaminister samuti võitis.
 Saksamaa parlament Liidupäev kiitis häältega 454:113 heaks Kreekale eraldatava kolmanda abipaketi.
 Türgi suurimas linnas İstanbulis ründasid relvastatud isikud Dolmabahçe paleed, mis on populaarne vaatamisväärsus ja kus asuvad peaministri tööruumid. Rünnakus sai vigastada üks politseinik, kaks ründajat peeti hiljem kinni. Siirti provintsis korraldasid Kurdistani Töölispartei võitlejad pommirünnaku sõjaväekonvoi vastu, mille tulemusel hukkus 8 Türgi sõdurit.
 Venemaal Pihkvas mõistis kohus luuramises süüdi Kaitsepolitsei ametniku Eston Kohveri ja määras talle karistuseks 15 aastat vangistust. Eesti ja Euroopa Liidu võimuorganid mõistsid Venemaa kohtu otsuse teravalt hukka ja nõudsid Venemaa võimudelt Kohveri vabastamist.
 Eestisse tegi tutvumisvisiidi Läti kaitseminister Raimonds Bergmanis, kes kohtus siin oma Eesti kolleegi Sven Mikseriga, külastas Ämari lennubaasi ja NATO küberkaitsekoostöö keskust.

20. august

 Austraalia peaminister Tony Abbott teatas, et julgeolekuorganid on kinni pidanud seitse meest, kes kavatsesid lennata Lähis-Itta ja liituda seal ilmselt islamistlike võitlejatega.
 Brasiilia parlamendi alamkoja esimehele Eduardo Cunhale esitati ametlik süüdistus korruptsioonis ja rahapesus.
 Burundis vannutati uueks ametiajaks presidendiks Pierre Nkurunziza. Ühtlasi vannutati vastavalt esimese ja teise asepresidendina ametisse Gaston Sindimwo ja Joseph Butore.
 Egiptuse pealinna Kairo äärelinnas plahvatas julgeolekuametkondade ja kohtu hoonete läheduses autopomm. Plahvatuses sai vigastada vähemalt 29 inimest.
 Guinea-Bissau uue peaministrina vannutati ametisse Baciro Djá.
 Kreeka peaminister Aléxis Tsípras esitas presidendile tagasiastumispalve ja palus presidendil kuulutada võimalikult kiiresti välja ennetähtaegsed parlamendivalimised.
 Lõuna-Korea ja Põhja-Korea piiril toimus tulevahetus. Tulevahetust alustas Põhja-Korea, mis tulistas protestiks Lõuna-Korea piirile paigutatud valjuhäälditest edastatavate propagandasaadete vastu Lõuna-Korea territooriumile raketi. Lõuna-Korea vastas rünnakule üle piiri tulistatud suurtükimürskudega.
 Prantsusmaa äärmusparempoolseks peetav erakond Rahvusrinne heitis oma ridadest välja erakonna asutaja ja endise esimehe Jean-Marie Le Peni. Talle heideti ette partei maine kahjustamist. 
 Venemaa peaminister Dmitri Medvedev nimetas riigiettevõtte Venemaa Raudteed uueks juhiks senise asetranspordiministri Oleg Belozerovi. Raudteeettevõtte senine juht Vladimir Jakunin esitas lahkumisavalduse seoses kandideerimisega Föderatsiooninõukogusse.
 Eesti president Toomas Hendrik Ilves korraldas Kadrioru administratiivhoone roosiaias traditsioonilise taasiseseisvumispäeva vastuvõtu.
 Eesti laevandusettevõtte Saaremaa Laevakompanii tütarfirma Elb-Link alustas reisilaevaliiklust Saksamaal Elbe jõel Cuxhaveni ja Brunsbütteli linna vahel. Liini teenindavad varem Eestis liinilaevadena kasutusel olnud parvlaevad Muhumaa ja Saaremaa.

21. august

 Ameerika Ühendriikides New Yorgis tungis 68-aastane endine föderaalametnik Kevin Downing föderaalhoonesse ja lasi maha seal valves olnud turvamehe. Veidi hiljem lasi mees majas maha ka iseenda. 
 Guatemalas vahistati altkäemaksus ja pettustes kahtlustatuna riigi endine asepresident Roxana Baldetti. Riigi peaprokurör Thelma Aldana teatas ühtlasi, et ta taotleb parlamendilt president Otto Pérez Molina umbusaldamist, kes on tema hinnangul samuti pettustega seotud.
 Haiti keskvalimiskomisjon teatas, et varem samal kuul toimunud parlamendivalimistel esinenud vägivalla ja rikkumiste tõttu tuleb mitmetes valimisringkondades korraldada kordusvalimised.
 Kreekas moodustati valitsevast erakonnast Syriza lahku löönud liikmete poolt uus vasakpoolne erakond Rahva Ühtsus. Parlamendis on uuel erakonnal 25 saadikut ja seda juhib endine energeetikaminister Panagiótis Lafazánis.
 Kreeka president Prokópis Pavlópoulos tegi suurima opositsioonierakonna Uus Demokraatia esimehe kohusetäitjale Evángelos Meimarákisele ülesandeks uue valitsuse moodustamise.
 Leedus algas Baltimaade peaministrite kolmepäevane kohtumine.
 Lõuna-Korea lükkas tagasi Põhja-Korea esitatud ultimaatumi lõpetada piiril asuvate valjuhääldite kaudu propagandasaadete edastamine Põhja-Korea territooriumile. Ultimaatumi tagasilükkamise järel teatas Põhja-Korea välisministeerium, et riigi relvajõud on viidud lahinguvalmidusse.
 Prantsusmaal Amsterdamist Pariisi teel olnud rongis avas 26-aastane marokolane tule. Kolm noort ameeriklasest reisijat ja üks britist reisija suutsid tulistaja kinni pidada ja kahjutuks teha. Vahejuhtumi käigus sai haavata kaks inimest, tulistaja osutus hiljem julgeolekuorganitele tuttavaks äärmusislamistiks.
 Türgi president Recep Tayyip Erdoğan teatas, et kuulutab koalitsioonikõneluste nurjumise tõttu 1. novembriks välja erakorralised parlamendivalimised. Ametlikult kuulutas president uued valimised välja 24. augustil.
 Venezuela president Nicolás Maduro kuulutas Colombiaga piirnevas viies omavalitsuses 60 päevaks välja erakorralise olukorra. Otsuse tingisid piirkonnas sagenenud kokkupõrked salakaubavedajate ja sõdurite vahel. Samuti saadeti kokkupõrgete piirkonda täiendavalt 1500 sõdurit.
 Eestit külastas Ameerika Ühendriikide Senati delegatsioon eesotsas Arizona senaatori John McCainiga.

22. august

 Afganistani pealinnas Kabulis korraldati ühe haigla juures enesetapurünnak NATO konvoi vastu. Rünnakus hukkus vähemalt 12 inimest, enamik hukkunuid olid tsiviilisikud, kuid hukkunute seas oli ka kolm sõjandusettevõtte DynCorp ameeriklasest töötajat.
 Egiptuse pealinnas Kairos mõistis kohus Muslimi Vennaskonna juhile Muḩammad Badīle kuuenda eluaegse vanglakaristuse mõrvade korraldamise ja vägivalla õhutamise eest. 
 Guatemalas astusid president Otto Pérez Molina vastu algatatud umbusalduse järel tagasi viimased tema valitsuskabineti algkoosseisu kuulunud ministrid, majandusminister Sergio de la Torre ja haridusminister Cynthia del Águila. Mõlemad teatasid, et presidendi vastu esitatud süüdistuste valguses ei saa nad enam valitsuskabinetis jätkata.
 Hiina idaosas Huantai lähistel asuvas keemiatehases toimus plahvatus, milles hukkus 1 ja sai vigastada 9 inimest.
 Hiinas Pekingi Rahvusstaadionil algasid 2015. aasta kergejõustiku maailmameistrivõistlused.
 Liibanoni pealinnas Beirutis avaldasid tuhanded inimesed meelt valitsuse vastu. Meeleavalduste ajendiks sai valitsusesiseste lahkhelide tõttu pealinna prügiveos tekkinud nädalatepikkune katkestus. Meeleavaldused muutusid vägivaldseks, politsei kasutas meeleavalduse laialiajamiseks pisargaasi ja veekahureid. Kokku sai ametlikel andmetel vigastada 35 inimest.
 Pakistan teatas mõni tund enne kavandatud rahukõneluste algust Indiaga nende tühistamisest, tuues põhjuseks luureandmed, mille kohaselt on India tegelenud terroristide toetamisega Pakistani territooriumil.
 Suurbritannias Brightoni lähistel Shorehami lennuvälja juures kukkus demonstratsioonlennu ajal maanteele A27 1950. aastatest pärinev hävituslennuk Hawker Hunter. Piloot sai õnnetuses raskelt vigastada, õnnetuse ajal maanteel viibinud autodes hukkus vähemalt 7 ja sai vigastada 17 inimest.
 Valgevene president Alaksandr Łukašenka andis armu kuuele vanglakaristust kandvale opositsioonipoliitikule, teiste seas ka 2010. aasta presidendivalimistel kandideerinud Mikalai Statkievičile.
 Eestis Jõgeval avati Kaitseliidu Jõgeva maleva uus staabihoone.

23. august

 Liibanoni pealinnas Beirutis jätkusid teist päeva vägivaldsed meeleavaldused. Peaminister Tammām Salām, kes täidab ühtlasi pikka aega juba riigipea kohuseid, ähvardas rahutuste jätkudes ametist tagasi astuda.
 Makedoonia loobus lõplikult takistamast Kreekast riiki tungivate pagulaste voolu. Ühe päeva jooksul läbis Makedoonia ja liikus edasi Serbiasse üle 5000 peamiselt Süüriast pärit pagulase.
 Suurbritannia välisminister Philip Hammond taasavas Iraani pealinnas Teheranis Suurbritannia saatkonna, signaliseerides sellega pingete leevenemist kahe riigi suhetes.
 Šveitsis Dittingenis toimunud demonstratsioonlendudel põrkasid kokku kaks väikelennukit. Ühe lennuki piloot hukkus, teisel õnnestus langevarju abil vigastusteta maanduda.
 Eestit külastas president Toomas Hendrik Ilvese kutsel Poola president Andrzej Duda. Tegemist oli Poola presidendi esimese ametliku välisvisiidiga. Visiidi raames kohtus president Duda lisaks president Ilvesele ka Eesti peaministri Taavi Rõivasega.
 Eestis tähistati esmakordselt üleeuroopalist Molotovi-Ribbentropi pakti sõlmimise aastapäeva.

24. august

 Afganistanis Herāti linna gaasiterminalis toimus sari plahvatusi, mille tulemusel hukkus 11 lähedal asuvas sõjapõgenike laagris elanud inimest. 10 hukkunut olid lapsed. Lisaks sai vigastada veel 18 inimest.
 Kreekas teatas suurima opositsioonierakonna Uus Demokraatia esimehe kohusetäitja Evángelos Meimarákis, et ei suuda uut valitsust moodustada ja andis mandaadi presidendile tagasi.
 Prantsusmaa president François Hollande autasustas Auleegioni ordeniga kolme ameeriklast ja ühte britti, kes aitasid väärata 21. augustil Amsterdamist Pariisi teel olnud kiirrongis terrorirünnaku.
 Saksamaa välisminister Frank-Walter Steinmeier teatas oma kavatsusest külastada oktoobris Iraani.
 Eestit külastas Euroopa Liidu välisasjade ja julgeolekupoliitika kõrge esindaja Federica Mogherini. Oma visiidi raames kohtus ta Eesti peaministri Taavi Rõivase, kaitseministri Sven Mikseri ja välisminister Marina Kaljurannaga.
 Eesti haridus- ja teadusminister Jürgen Ligi allkirjastas Paide raekojas haridus- ja teadusministeeriumi ning Paide linna vahelise kokkuleppe Paidesse riigigümnaasiumi rajamiseks.
 Eestis avas LHV Pank oma pangaautomaatide võrgu. Esialgu pani pank üles 10 pangaautomaati, millest 9 asuvad Tallinnas ja 1 Tartus.

25. august

 Lõuna-Korea ja Põhja-Korea vahel üle kahe päeva kestnud läbirääkimistel jõuti kokkuleppele pingete leevendamiseks kahe riigi vahel. Lõuna-Korea nõustus peatama Põhja-Korea piiril propagandasaadete edastamise; Põhja-Korea vabandas ametlikult maamiiniplahvatuste eest, milles olid vigastada saanud Lõuna-Korea sõdurid, ja nõustus tühistama oma sõjavägede kõrgendatud lahinguvalmiduse.
 Singapuri president Tony Tan Keng Yam saatis laiali riigi parlamendi ja kuulutas vastavalt peaminister Lee Hsien Loongi soovile 11. septembriks välja parlamendivalimised.
 Türgi president Recep Tayyip Erdoğan tegi senisele peaministrile Ahmet Davutoğlule ülesandeks moodustada kõigi parlamendierakondade esindajatest koosnev üleminekuvalitsus, mis juhiks Türgit kuni uue valitsuse moodustamiseni erakorraliste parlamendivalimiste järel.
 Venemaal mõistis sõjakohus 20 aastaks vangi Ukraina filmilavastaja Oleg Sentsovi, kes oli tunnistatud süüdi terrorirühmituse loomises ja terroriaktide kavandamises Venemaa okupeeritud ja annekteeritud Krimmis. Sentsov arreteeriti mais 2014 Krimmis toimunud meeleavalduse ajal; ise ta ennast süüdi ei tunnistanud ja on väitnud, et vanglas peksti teda temalt ülestunnistuse kättesaamiseks. Euroopa Liit nimetas Sentsovi kohtuprotsessi farsiks.
 Eestis Ämari lennubaasis toimus NATO Baltimaade õhuturbemissiooni üleandmistseremoonia. Suurbritannia lennusalga asemel hakkas õhuruumi turvama Saksamaa lennusalk.

26. august

 Ameerika Ühendriikides Colorado osariigis mõistis kohus Aurora kinotulistamise toimepanijale James Eagan Holmesile kokku 12 eluaegset vangistust ja lisaks veel mitu erineva pikkusega vanglakaristust, mille kogupikkuseks oleks 3318 aastat.
 Ameerika Ühendriikide Virginia osariigi Moneta linnas lasti hommikul otse-eetris väliintervjuu tegemise ajal maha telejaama WDBJ reporter Alison Parker ja teleoperaator Adam Ward; naine, keda nad intervjueerisid, sai haavata. Hiljem selgus, et mõrva pani toime telejaama endine reporter Vester Lee Flanagan, kes püüdis hiljem ka ennast tappa ja suri saadud vigastustesse haiglas. Väidetavalt pani mustanahaline mees teo toime, et maksta valgetele kätte Charlestoni kirikutulistamise eest.
 Eesti haridus- ja teadusminister Jürgen Ligi oli visiidil Narvas.
 Eesti ettevõtlusminister Urve Palo oli visiidil Pärnu maakonnas.
 Kaitsepolitseiameti töötajad pidasid altkäemaksu võtmises kahtlustatuna kinni riigile kuuluva aktsiaseltsi Tallinna Sadam juhatuse liikmed Ain Kaljuranna ja Allan Kiili.
 Jõgeva maakonnas Pajusi vallas Tapiku külas aitasid jahimehed Raul Žukovitš, Aigar Jürjens, Valdis Mand ja Karmo Eesmäe vanast turbaaugust välja põdrapulli.

27. august

 Austrias Ungari piiri lähedal märkas liikluspolitsei mahajäetud kinnist veoautot, mille kastist leiti surnuna 71 pagulast. Ilmselt oli tegemist peamiselt Süüriast pärit sõjapõgenikega ja auto leidmise ajaks olid nad olnud surnud kaks päeva.
 Colombia ja Venezuela kutsusid kahe riigi piiril vallandunud kriisi tõttu vastastikku tagasi oma suursaadikud. Salakaubavedajate tegevuse tõttu oli Venezuela sulgenud tähtajatult kaks piiripunkti ja saatnud riigist välja üle tuhande colombialase.
 Guatemala pealinnas Guatemalas nõudsid kümned tuhanded inimesed meeleavaldusel korruptsioonis süüdistatud president Otto Pérez Molina tagasiastumist.
 Kreeka president Prokópis Pavlópoulos tegi ajutise üleminekuvalitsuse moodustamise ülesandeks ülemkohtu kohtunikule Vasilikí Thánou-Christofíloule, kelle kokku pandud valitsuskabinet astus ametisse järgmisel päeval.
 Liibüa rannikul läks põhja illegaalseid immigrante transportinud laev. Õnnetuspaigast õnnestus päästa 198 inimest, kuid oletatavasti hukkus umbes 180–200 inimest.
 Lõuna-Sudaani president Salva Kiir Mayardit allkirjastas rahulepingu mässulistega, mis peaks lõpetama riigis 20 kuud kestnud kodusõja.
 Eestis avati Tallinna Lastehaigla laste vaimse tervise keskuse uus hoone. Hoone avamisel osales ka peaminister Taavi Rõivas.
 Eestis NATO küberkaitsekoostöö keskuses andis keskuse senine direktor kolonel Artur Suzik ameti üle Sven Sakkovile.
 Saue linnavolikogu valis uueks abilinnapeaks endise Viimsi vallavanema, Isamaa ja Res Publica Liidu liikme Jan Trei.
 Tallinna Sadama nõukogu vabastas ametist eelmisel päeval kinni peetud juhatuse liikmed Ain Kaljuranna ja Allan Kiili ning määras ajutisteks juhatuse liikmeteks ettevõtte senise finantsjuhi Marko Raidi ja advokaat Carri Ginteri.

28. august

 Ameerika Ühendriikides New Hampshire'i osariigis mõistis kohus elitaarse internaatkooli St. Paul's School endise õpilase, 19-aastase Owen Labrie õigeks talle esitatud vägistamissüüdistuses. Vägistamises oli Labried süüdistanud kooli 15-aastane naisõpilane. Labrie juhtum pälvis palju tähelepanu üleriigilises meedias, sest seda püüti seostada väidetavalt paljudes eliitkoolides valitseva kultuuriga.
 Ameerika Ühendriikides esitati New Mexico osariigi riigisekretärile Dianna Duranile 64 süüdistust pettustes, rahapesus ja võõra vara omastamises.
 Ameerika Ühendriikide siseministeerium andis Alaska osariigis asuvale Põhja-Ameerika kõrgeimale mäele Mount McKinley'le tagasi Denali nime. Seda nime kandis mägi ka enne 1917. aastat ja Alaska osariik oli taotlenud mäele vana nime tagasiandmist alates 1975. aastast.
 Kreeka president Prokópis Pavlópoulos allkirjastas otsuse parlamendi laialisaatmisest ja määras erakorraliste parlamendivalimiste toimumise kuupäevaks 20. septembri.
 Svaasimaal Matspha linna lähistel toimunud liiklusõnnetuses hukkus vähemalt 38 noort naist, kes olid teel kuninglikule tseremooniale. Vigastada sai veel vähemalt sõidukites viibinud 20 naist.
 Türgi peaministrikandidaat Ahmet Davutoğlu tegi teatavaks oma üleminekuvalitsuse koosseisu, kus on esindatud kõigi nelja parlamendierakonna liikmed. Kuigi Rahvusliku Liikumise Partei oli ametlikult keeldunud valitsuses osalemast, võttis erakonna liige ja selle asutaja poeg Yıldırım Tuğrul Türkeș ikkagi vastu asepeaministri ametikoha. Samal päeval nimetas president Recep Tayyip Erdoğan ka uue valitsuse ametisse.
 Vietnami president Trương Tấn Sang andis riigi iseseisvumise 70. aastapäeva puhul armu 18 539 vangile. Amnesteeritud vangide seas ei olnud siiski kedagi, kes oleks süüdi mõistetud riiklikku julgeolekut ohustanud kuritegude eest, mis tähendab, et poliitvangid amnestia alla ei kuulunud.
 Eestis andis Harju Maakohus loa Tallinna Sadama endiste juhtide Ain Kaljuranna ja Allan Kiili kuni kuueks kuuks vahi alla võtmiseks.

29. august

 Egiptuse kohus mõistis vaatamata rahvusvahelistele protestidele kolmeks aastaks vangi kolm telekanali Al-Jazīrah' ajakirjanikku, kes olid riigis tegutsenud ametliku tegevusloata ja edastanud võimude hinnangul Egiptuse mainet kahjustavat materjali. Kohtualuste seas oli üks Egiptuse, üks Austraalia ja üks Kanada kodanik.
 Liibanoni pealinnas Beirutis avaldasid taas tuhanded inimesed meelt korrumpeerunud ja ebakompetentsete poliitikute vastu. Massilised meeleavaldused vallandusid Liibanonis pärast seda, kui poliitiliste ja usuliste vastuolude tõttu ei suutnud võimud jõuda kokkuleppele pealinna prügiveo organiseerimises.
 Malaisia pealinnas Kuala Lumpuris algas tuhandete osavõtjatega kahepäevane meeleavaldus, millel nõuti korruptsioonis süüdistatud peaminister Najib Razaki tagasiastumist. Meeleavaldajatega liitus ka riigi endine peaminister Mahathir Mohamad.
 Nigeeria põhjaosas Kaduna linnas kukkus peatselt pärast õhkutõusmist majja sõjaväe lennuk Dornier-228. Hukkusid kõik lennukis viibinud 7 inimest, maa peal keegi vigastada ei saanud.

30. august

 Egiptuse keskvalimiskomisjon määras parlamendivalimiste esimese vooru alguse kuupäevaks 18. oktoobri. Valimiste teine voor toimub novembri teises pooles. Egiptus on olnud ilma parlamendita alates juunist 2012.
 Jaapani pealinnas Tōkyōs avaldasid kümned kuni sajad tuhanded inimesed parlamendihoone ees meelt peaminister Shinzō Abe seaduseelnõude vastu, mis võimaldaksid Jaapani kaitsejõududel osaleda edaspidi sõjalistel välismissioonidel. Korraldajate hinnangul osales meeleavaldusel umbes 120 000 inimest.
 Soomes Salos avaldas umbes 200 inimest meelt linna kavandatava pagulaskeskuse vastu, nimetades seda muuhulgas turvariskiks naistele ja lastele.
 Eestis kiitis Sotsiaaldemokraatliku Erakonna volikogu häältega 35:25 heaks koalitsioonilepingu uuendatud variandi ja sellega ühtlasi ka valitsuses jätkamise. Volikogu liige ja ettevõtlusminister Urve Palo aga teatas, et tema praeguses valitsuses enam jätkata ei soovi ning astub ministri ametist tagasi.

31. august

 Austria viis inimkaubanduse tõkestamiseks riigi idapiiril Ungariga sisse tugevdatud piirikontrolli.
 Hispaanias Zaragoza lähistel asuvas ilutulestikutehases toimus plahvatus, milles hukkus 5 ja sai vigastada veel 6 inimest.
 Leedu riigiprokuratuur esitas ametliku süüdistuse 66 inimesele, keda peetakse vastutavaks 13 inimese hukkumise eest 13. jaanuaril 1991 korraldatud Nõukogude vägede rünnakus Vilniuse teletornile. Enamik 66 inimesest elab väljaspool Leedut, neist reaalselt on kinni peetud vaid endine Nõukogude tankivägede ohvitser, Venemaa kodanik Juri Mel.
 Ukraina Ülemraada kiitis esimesel lugemisel 265 poolthäälega heaks põhiseaduse parandused, mille eesmärk on Ukraina regioonide senisest detsentraliseeritum juhtimine, muuhulgas ka võimalus anda Ida-Ukraina venekeelsetele oblastitele autonoomia. Kiievis Ülemraada hoone ees toimus samal ajal rahvuslaste meeleavaldus seadusemuudatuste vastu, mis muutus vägivaldseks. Meeleavaldajad heitsid hoonet turvanud Rahvuskaardi sõdurite hulka granaate, plahvatustes sai vigastada ligi 90 rahvuskaartlast, neist 1 suri saadud vigastustesse haiglas.
 Venezuela keskosas Tocuyito linnas asuvas vanglas toimunud põlengus hukkus 17 ja sai vigastada 11 kinnipeetavat.
 Eesti haridus- ja teadusminister Jürgen Ligi avas Tartu Jaani kirikus peetud kõnega Tartu Ülikooli uue õppeaasta.
 Eesti keskkonnaminister Marko Pomerants alustas kahepäevast ringsõitu Saare maakonnas.
 Eesti Maaülikoolis toimus Keskkonnaameti korraldatud konverents sigade Aafrika katku ja selle vastu võitlemiseks kasutatavate meetodite teemal.
 Tallinna Tehnikaülikoolis astus ametisse ülikooli uus rektor Jaak Aaviksoo. Inauguratsioonitseremoonial osales ka haridus- ja teadusminister Jürgen Ligi.
 XIII Riigikogu esimees Eiki Nestor alustas kuuepäevast visiiti Ameerika Ühendriikides, et osaleda New Yorgis Rahvusvahelise Parlamentidevahelise Liidu konverentsil ja kohtuda Bostoni väliseestlaste kogukonnaga.

Viited

 2015-08